b'\n_START_ARTICLE_\nSunkioji atletika\n_START_PARAGRAPH_\nSunkioji atletika (angl. weightlifting) \xe2\x80\x93 olimpin\xc4\x97 sporto \xc5\xa1aka, kurioje sportininkai rungiasi kilnodami sunkumus._NEWLINE_Sunkiaatle\xc4\x8diai var\xc5\xbeosi dviejose rungtyse: st\xc5\xabmimo ir rovimo. St\xc5\xabmimo rungtyje sunkiaatletis privalo \xc5\xa1tang\xc4\x85 i\xc5\xa1kelti iki pe\xc4\x8di\xc5\xb3 ir tuomet, naudodamas tiek koj\xc5\xb3, tiek rank\xc5\xb3 j\xc4\x97g\xc4\x85, i\xc5\xa1kelti \xc5\xa1tang\xc4\x85 vir\xc5\xa1 galvos. Rovimo rungtyje sunkiaatletis privalo \xc5\xa1tang\xc4\x85 nuo \xc5\xbeem\xc4\x97s vir\xc5\xa1 galvos pakelti vienu judesiu. I\xc5\xa1kelt\xc4\x85 svarmen\xc4\xaf sportininkas turi i\xc5\xa1laikyti dvi sekundes._NEWLINE_\xc5\xa0\xc4\xaf sport\xc4\x85 kuruoja Tarptautin\xc4\x97 sunkiosios atletikos federacija (IWF), kuri \xc4\xafkurta 1905 metais. Federacijos b\xc5\xabstin\xc4\x97 yra Vengrijos mieste Budape\xc5\xa1te. Lietuvoje \xc4\xafkurta Lietuvos sunkiosios atletikos federacija (LSAF), kurios Prezidento pareigas eina Bronislavas Vy\xc5\xa1niauskas, o Generalinio sekretoriaus pareigas eina Vytautas Sta\xc5\xa1inskas. (www.lsaf.lt)\n_START_SECTION_\nIstorija\n_START_PARAGRAPH_\nSunkioji atletika yra viena seniausi\xc5\xb3 sporto \xc5\xa1ak\xc5\xb3 vasaros olimpin\xc4\x97se \xc5\xbeaidyn\xc4\x97se. Sen\xc5\xb3j\xc5\xb3 civilizacij\xc5\xb3 gyventojai var\xc5\xbeydavosi kilnodami svorius. Vaizdai, kuriuose atletai kilnoja sunkius daiktus, rasti dar Senov\xc4\x97s Egipto civilizacijoje. Pirmasis Europoje organizuotas sunkum\xc5\xb3 kilnojim\xc5\xb3 turnyras \xc4\xafvyko 19-ojo am\xc5\xbeiaus pabaigoje, o pirmasis pasaulio \xc4\x8dempionas kar\xc5\xabnuotas 1891 metais._NEWLINE_Sunkum\xc5\xb3 kilnojimas \xc4\xaftrauktas \xc4\xaf 1896 m. vasaros olimpini\xc5\xb3 \xc5\xbeaidyni\xc5\xb3, kurios laikomos pirmosiomis olimpin\xc4\x97mis \xc5\xbeaidyn\xc4\x97mis, program\xc4\x85. Pirmose olimpin\xc4\x97se \xc5\xbeaidyn\xc4\x97se sunkioji atletika nebuvo pana\xc5\xa1i \xc4\xaf tas var\xc5\xbeybas, kurios rengiamos dabar. Anks\xc4\x8diau var\xc5\xbeybas sudarydavo svorio k\xc4\x97limo rungtis viena arba dviem rankomis, o sportinink\xc5\xb3 svorio kategorijos nebuvo ribojamos. 1932 met\xc5\xb3 olimpiadoje sportininkai suskirstyti pagal svori\xc5\xb3 kategorijas, o sunkiaatle\xc4\x8diai \xc4\x97m\xc4\x97 var\xc5\xbeytis trijose rungtyse: spaudimo, st\xc5\xabmimo ir rovimo. 1972 met\xc5\xb3 olimpiadoje spaudimo rungtis buvo panaikinta, tod\xc4\x97l dabartiniai sunkiaatle\xc4\x8diai var\xc5\xbeosi tik st\xc5\xabmimo ir rovimo rungtyse._NEWLINE_Moter\xc5\xb3 sunkioji atletika debiutavo 2000 met\xc5\xb3 Sidn\xc4\x97jaus olimpin\xc4\x97se \xc5\xbeaidyn\xc4\x97se.\n_START_SECTION_\nVar\xc5\xbeybos\n_START_PARAGRAPH_\nSunkiaatletis per vienas var\xc5\xbeybas gali var\xc5\xbeytis tik viename i\xc5\xa1 a\xc5\xa1tuoni\xc5\xb3 (moterys var\xc5\xbeosi septyniose) svorio kategorij\xc5\xb3._NEWLINE_Vyr\xc5\xb3 svorio kategorijos: iki 56 kg, iki 62 kg, iki 69 kg, iki 77 kg, iki 85 kg, iki 94 kg, iki 105 kg ir vir\xc5\xa1 105 kg._NEWLINE_Moter\xc5\xb3 svorio kategorijos: iki 48 kg, iki 53 kg, iki 58 kg, iki 63 kg, iki 69 kg, iki 75 kg ir vir\xc5\xa1 75 kg._NEWLINE_Kiekvienoje svorio kategorijoje sportininkai \xc4\xafprastai apdovanojami kaip atskir\xc5\xb3 dviej\xc5\xb3 rung\xc4\x8di\xc5\xb3 laim\xc4\x97tojai. Prizas taip pat skiriamas ir geriausiam sportininkui pagal abiej\xc5\xb3 rung\xc4\x8di\xc5\xb3 rezultat\xc4\x85.'